
1.0 Abstrak 

Kompleks Falak Al-Khawarizmi dibina oleh Kerajaan Negeri Melaka dinamakan 
sempena nama sarjana Islam, Al-Khawarizmi (780- 850M) yang telah banyak memberi 
sumbangan kepada kemajuan dan perkembangan terutama dibidang ilmu Aljabar dan 
astronomi di dalam tamaddun Islam semasa pemerintahan khilafah Al-Makmun. 
Kompleks ini terdiri dari sebuah Balai Cerap, sebuah Planetarium, sebuah balai cerap 
robotik dan pusat latihan serta penginapan. Pembangunan kompleks ini telah 
dibangunkan secara berperingkat, fasa I, pembinaan Balai Cerap Al-Khawarizmi pada 
tahun 2002 dan telah digunakan pada tahun 2003, disusuli dengan fasa II pembinaan 
Planetarium Al-Khawarizmi pada tahun 2005 dan mula beroperasi pada Mac 2006 
seterusnya fasa III, pembinaan balai cerap robotik, pusat latihan dan penginapan yang 
dibina dibawah RMK-9 dan kerja-kerja pembinaannya mula dilakukan pada November 
2006. 

Kertas kerja ini akan membincangkan objektif, perancangan serta peranan yang 
dimainkan oleh Kompleks Falak Al-Khawarizmi negeri Melaka. Peralatan yang 
digunakan serta kemudahan yang terdapat di Kompleks ini turut dijelaskan. 
Perbincangan berkisar perancangan Kompleks ini sebagai pusat pendidikan dengan 
membincangkan aktiviti-aktiviti yang akan dijalankan kepada kumpulan sasaran yang 

tertentu. Di samping itu peranan balai cerap ini dalam bidang penyelidikan dan 
pelancongan turut disentuh. 

Di samping itu peranan Kompleks ini dalam bidang penyelidikan dan pelancongan turut 
disentuh. 

2.0 Pengenalan 

Jika disoroti sejarah Islam, perkembangan pesat ilmu falak dapat dilihat semasa 
tammaddun Islam terutama semasa khalifah AlMakmun(786-833 M) di Baghdad. Balai 
cerap yang pertama telah dibina ialah di Maraghah selatan Tabriz oleh Nasr alDin Al 
Tusi (1201- 1274M) pada tahun 1259M. (Shaharir, 1987). Perkembangan ilmu ini telah 
berkembang seterusnya di Samarkand dan sebuah balai cerap moden telah dibina oleh 
Ulugh Beg pada tahun 1420an dan peninggalan balai cerap ini masih lagi dapat dilihat 
binaannya sehingga hari ini. Mengikut ahli sejarah, Sarton, beliau seorang pencerap 
astronomi Islam yang ulung dan terakhir. Selepas kematian beliau perkembangan ilmu 
ini semakin merosot di dunia Islam. Seterusnya ilmu ini telah dibawa dan berkembang di 
Barat hingga ke hari ini. Dunia Islam telah sepi dengan pencapaian ilmu falak seperti 
yang pemah disumbangkan oleh sarjana-sarjana Islam suatu ketika dulu. 

Di atas kesedaran pentingnya ilmu Falak dihidupkan, dihayati dan dikuasai semula oleh 
generasi hari ini maka pembinaan Kompleks Al-Khawarizmi ini merupakan satu usaha 
untuk mengorak langkah untuk memertabatkan kembali ilmu ini yang sudah hampir 
terpinggir ke tengah masyarakat. Kompleks Falak Al-Khawarizmi menyediakan satu 
peluang dan kemudahan untuk mengkaji dan meneroka kejadian serta rahsia alam 

cakerawala. Fasa I Kompleks falak Al-Khawarizmi ialah pembinaan Balai cerap yang 


mula dibina pada tahun 2002 oleh kerajaan negeri Melaka dengan perbelanjaan sebanyak 
2.5 juta ringgit diletakkan di bawah pentadbiran Jabatan Mufti negeri Melaka. Jabatan 
Mufti mempunyai bahagian falak yang mentadbir hal-hal yang berkaitan dengan falak. 
Balai cerap ini dibina bertujuan untuk mengetengahkan dan memperkembangkan ilmu ini 
terutamanya ke dalam sistem pendidikan. Balai cerap menyediakan kemudahan 
terutamanya untuk para pelajar mendapat kemahiran-kemahiran asas falak atau 
astronomi. 

Bagi meningkatkan kemudahan pendidikan Falak sebuah Planetarium telah dibina dalam 
fasa II Kompleks ini dan telah mula beroperasi pada awal tahun 2006. Planetarium ini 
merupakan planetarium digital dan 3D pelbagai fungsi yang pertama di Malaysia. 

Bagi melengkapkan kemudahan pendidikan dan penyelidikan falak sebuah balai cerap 
robotik, pusat latihan dan penginapan dibina dalam fasa III Kompleks falak di bawah 
rancangan Malaysia ke-9 dan kerja-kerja pembinaan mula dijalankan pada November 
2006. 

2.1 Visi 

Menjadi Balai Cerap yang berwibawa dalam memertabatkan ilmu falak. 

2.2 Misi 

Memertabatkan semula ilmu Falak melalui pendidikan, penyelidikan dan pelancongan ke 
dalam masyarakat. 

2.3 Objektif 

Kompleks Falak Al-Khawarizmi diwujudkan bagi mencapai objektif berikut; 

1. Memupuk kesedaran masyarakat tentang kepentingan ilmu falak / astronomi yang 
berpaksikan kepada Al-Qur'an dan As-Sunnah. 

2. Menyokong dan menjana usaha-usaha ke arah menggalakkan perkembangan ilmu 
falak 

3. Membantu perkembangan ilmu falak melalui penyelidikan terhadap aspek-aspek 
falak yang mempunyai hubung-kait dengan ibadah dan kehidupan. 

4. Menggalakkan penyebaran ilmu falak ke dalam masyarakat melalui aktiviti 
pelancongan. 

2.4 Lokasi 

Kompleks Falak Al-Khawarizmi terletak di Kg. Balik Batu, Tanjung Bidara, daerah Alor 
Gajah Melaka yang terletak kira-kira 25 km dari pusat Melaka Bandaraya Bersejarah. 
Kedudukan balai cerap kompleks ini terletak pada kordinit; 

latitud : 2° 17’ 39”U 

Longitud : 102°05’06”T 

Lokasi ini terletak di tepi pantai dengan ketinggian 38 meter dari aras laut dan 
berhadapan dengan Selat Melaka. Orientasi bangunan ini menghadap ke arah Selat 
Melaka dan bertepatan dengan arah kiblat pada azimuth 292° 52' 22". Kedudukannya 
yang tidak mempunyai halangan seperti bangunan tinggi dan mempunyai pandangan ufuk 
Barat yang bebas dari halangan menjadikannya sesuai untuk aktiviti falak terutamanya 
aktiviti rukyah hilal. 

15 

Seminar Penghayatan Falak 2006 , Hotel Legacy Melaka, 4 Zulkaedah 1427 / 25 
November 2006. 



Manakala bangunan planetarium dibina bersebelahan dan bersambung dengan Balai 
cerap. Planetarium ini mengandungi dewan tayangan, ruang pameran, pejabat, bilik 
kawalan, kafetaria, surau dan bilik penginapan 

Kompleks latihan dan penginapan dibina bersebelahan dengan bangunan Planetarium 
akan menyediakan kemudahan untuk latihan, kursus, seminar dan aktiviti-aktiviti falak / 
astronomi dan tempat penginapan peserta. 

3.0 Kemudahan 

Balai cerap dilengkapi dengan kubah berdiameter 5 meter yang boleh dikawal dengan 
menggunakan motor dan boleh digerakkan samada mengikut arah jam atau lawan jam. Di 
kubah dilengkapi dengan teleskop Utama (Cassegrain reflector); Ritchey - Chretein 16 
inci, f/9 dan kamera CCD SBIG 10XME serta mount robotik, paramountME. Balaicerap 
ini juga dilengkapi dengan kemudahan teknologi maklumat serta Local Area NetWork 
(LAN). 

Selain teleskop utama terdapat teleskop mudah alih iaitu 

i. Teleskop pembias, Takahasi FS 128 5" 

ii. Telescope Celestron 11" GPS 

iii. Teleskop Schmidt Cassegrain, Meade LX200 8” 

iv. Teleskop Maksutov, Meade ETX 70 

v. Teleskop Maksutov, Meade ETX 125 

vi. Teleskop pembias, Meade 70 mm 

vii. Teodolite Pentax dan Topcon. 

viii. Binokular Busnell 7 x 50 , Celestron 10 X 50 

ix. Spotting Scope Nikon & Bushnell 

Satu stesen kaji cuaca Davis (Davis weather station) turut dipasang bagi memantau dan 
merekodkan keadaan cuaca di sekitar balai cerap dan di dalam kubah cerapan. Maklumat- 
maklumat yang direkodkan ialah suhu luar dan dalam balai cerap, kelembapan luar dan 
dalam balai cerap, kelajuan dan arah angin, sukatan hujan dan sinar UV. 

Satu galeri pameran disediakan di tingkat bawah bagi membantu pengunjung 
mendapatkan maklumat berkaitan falak. Galeri ini menyediakan secara asas dari segi 
maklumat, instrument dan model-model berkaitan falak. Maklumat-maklumat asas 
berkaitan falak dan aktiviti balai cerap disediakan dalam bentuk poster dan risalah. Bagi 
memudahkan pengunjung mendapatkan maklumat falak secara interaktif , dua buah kiosk 
disediakan. Kiosk tersebut menyediakan maklumat berkaitan organisasi balai cerap Al- 
Khawarizmi , hilal, sistem suria, kuiz falak dan pautan laman web falak terpilih. 

Beberapa instrument klasik falak yang pernah digunakan dalam masyarakat Islam pada 
masa dahulu seperti Rubu Mujayyab, astrolab, jam Matahari dan tongkat Istiwa turut 
dipamerkan. Balai Cerap Al-Khawarizmi turut di tandakan dengan garisan longitud dari 
puncak kubah cerapan hingga ke dataran bertujuan memberi kefahaman kepada 
pengunjung mengenai garisan longitud. 

Balaicerap ini turut dilengkapi dengan kemudahan seperti bilik kuliah, perpustakaan, 
bilik kenamaan dan pejabat. Selain itu untuk kemudahan pengunjung disediakan 
binokular dan "spotting scope" di anjung tinjau bagi melihat panorama sekitar dan Selat 
Melaka yang sentiasa sibuk dengan kapal-kapal yang belayar siang dan malam. Satu 

pelantar cerapan terbuka dengan enam tiang cerapan disediakan untuk tujuan cerapan 
hilal dan langit. 

Bagi meningkatkan kemudahan pendidikan dan daya tarikan pelancong, sebuah 
Planetarium telah dibina dengan kapsiti 90 tempat. Planetarium ini dilengkapkan 
dengan projektor planetarium digital dengan kubah berdiameter 9.1 meter. Planetarium 
ini berfungsi sebagai simulasi kepada fenomena langit pada waktu malam seperti 
pergerakan bintang, planet dan bulan. Selain itu simulasi bagi fenomena-fenomena 
astronomi seperti gerhana Matahari dan Bulan, transit Zuhrah, komet dan lain-lain. 
Penjelajahan dan penerokaan manusia ke angkasa lepas juga boleh ditayangkan menerusi 
projektor planetarium digital ini. 

Planetarium ini merupakan planetarium pelbagai guna yang dilengkapkan dengan pentas, 
tempat duduk dan meja seminar boleh lipat serta sistem audio dan cahaya pertunjukan 
pentas. Selain fungsi utamanya digunakan sebagai tempat tayangan astronomi ia juga 
boleh digunakan sebagai tempat seminar, kursus, latihan atau pertunjukan pentas. 

Sistem Planetarium digital ini dilengkapi dengan projektor dengan kanta mata ikan 
dengan perisian Starynight dome dan ATM4 dengan perkakasan Renderbox dan Preflight 
boleh menerima input dari pelbagai punca seperti CD, DVD, VHS dan kamera digital. 
Sistem ini dilengkapi dengan sistem audio sekeliling yang boleh memberi kesan bunyi 
sekeliling. Pada masa in terdapat beberapa tayangan planetarium yang berkaitan dengan 
astronomi seperti "Oasis in space", "Hubble vision", "Sky Quest" dan " Darkstar 
adventures" . Tajuk-tajuk tayangan dijadualkan dan ditukar dari masa ke semasa. 
Planetarium ini juga dilengkapi dengan kemudahan sistem tayangan 3 D yang 
mengandungi sistem projektor dan layar perak (silver screen) yang dapat menayangkan 

tayangan video dengan kesan 3D. Tayangan video dengan kesan 3D dan sistem audio 
sekeliling menjadikan tayangan di Planetarium Al-Khawarizmi ini lebih menarik. 

Bagi melengkapkan Kompleks Falak Al-Khawarizmi sebagai pusat pendidikan falak, satu 
pusat latihan dibina. Pusat latihan ini akan dilengkapi dengan 

• sebuah auditorium dengan kapsiti 350 tempat duduk, 

• sebuah dewan pameran pelbagai guna, 

• dua buah bilik kuliah, 

• sebuah bengkel optik, 

• sebuah makmal komputer, 

• sebuah bilik server, 

• dataran cerapan dan 

• sebuah balai cerap robotik. 

• sebuah surau 

Makmal komputer dengan kapasiti 30 komputer boleh dijadikan sebagai tempat latihan 
pelbagai kursus, bengkel atau latihan. Dengan adanya kemudahan auditorium aktiviti 
seminar boleh dijalankan di kompleks ini dan aktiviti pameran boleh dijalankan di dewan 
pameran pelbagai guna. Manakala ruang surau dengan kemudahan tempat wuduk dan 
tandas boleh menampung jemaah lelaki dan wanita dengan jumlah 400 orang pada satu 
masa. Orientasi bangunan Planetarium juga menghadap kiblat pada arah 292° 52' 22" 

Satu kemudahan istimewa di kompleks latihan ini ialah sebuah balai cerap robotik yang 
dilengkapi dengan kubah 7 meter diameter dan teleskop utama Ritchey - Chretein 24 
inci, f/8 dengan altazimuth mount. Teleskop ini boleh dikawal menerusi internet. 

Bagi memudahkan peserta yang mengikuti program atau aktiviti yang dijalankan 
Kompleks latihan ini dilengkapkan dengan kemudahan penginapan. Kemudahan yang 
disediakan boleh menempatkan seramai 160 orang peserta lelaki dan perempuan dalam 
satu-satu masa. Kemudahan penginapan tersebut terdiri dari sebuah dorm, bilik-bilik 
penginapan berserta dua buah unit keluaraga. 

4.0 Perancangan aktiviti 

Perancangan aktiviti Kompleks Falak Al-Khawarizmi ini dibahagikan kepada tiga 
bahagian utama 

i. Pendidikan 

ii. Penyelidikan 

iii. Pelancongan 

Tumpuan utama perancangan aktiviti kompleks ini lebih kepada pendidikan tetapi 
program penyelidikan juga diberi perhatian begitu juga aktiviti astro-pelancongan ( astro - 
tourism ) . 

4.1 Pendidikan 

Beberapa aktiviti pendidikan yang dirancang untuk dilaksanakan di Pusat latihan 
Kompleks Falak Al-khawarizmi termasuk; 

4.1.1 Kursus pendek 

Kursus pendek bertujuan untuk memberi pendedahan terhadap beberapa aspek asas ilmu 
falak / astronomi kepada kumpulan sasar terutamanya pelajar-pelajar sekolah dan institusi 
pengajian tinggi , guru-guru dan penasihat kelab falak / astronomi / sains angkasa. 
Tempoh kursus di antara 1-3 hari dengan bilangan peserta di antara 30 - 60 orang. 

Di antara kursus pendek yang pernah dijalankan ialah kursus asas falak yang dijalankan 
secara dwimingguan. Seramai 60 orang peserta yang terlibat yang terdiri dari kakitangan 
kerajaan, guru, professional, ahli perniagaan dan individu yang berminat. Kandungan 
kursus tersebut berkaitan aspek falak yang ada kaitan dengan ibadat seperti penentuan 
arah kiblat, waktu solat, taqwim, tarikh dan masa. Selain itu kursus pendek yang telah 
dijalankan (2004-2006): 

i. Kursus Asas Astronomi 

ii. Kursus asas pengunaan teleskop 

iii. Kursus asas pengunaan teodolit, 

iv. Kursus asas penentuan arah kiblat 

v. Kursusu Rubu' Mujayyab 

vi. Kursus asas kamera video. 

Beberapa modul kursus yang dirangka untuk dilaksanakan secara modul; 

> Modul 1 : Pengenalan ilmu falak / astronomi 

'r Modul 2 : Kepentingan ilmu falak dalam ibadat dan 

kehidupan 

> Modul 3 : Bumi dan sistem suria 

> Modul 4 


Bintang dan galaksi 


> Modul 5 : Asas teleskop 

> Modul 6 : Teknik cerapan langit 

> Modul 7 : Sistem waktu dan kordinit 

> Modul 8 : Sistem taqwim 

> Modul 9 : Arah Qiblat 

> Modul 10 : Waktu Solat 

> Modul 11 : Awal Bulan Hijrah 

> Modul 12 : Gerhana bulan dan matahari 

Dengan adanya planetarium pengajaran dan pembelajaran astronomi / falak akan menjadi 
lebih mudah dan menarik kerana para pelajar dapat melihat simulasi langit. Sebagai 
contoh untuk memahami pergerakan harian planet-planet, Bulan dan Matahari. Pelajar 
lebih mudah untuk memahami pergerakan jasad-jasad tersebut kerana dapat melihat 
menerusi simulasi langit di dalam planetarium. Fenomena gerhana penuh Matahari 
umpamanya juga dapat difahami dengan mudah kerana pelajar dapat melihat proses 
bagaimana gerhana tersebut berlaku secara simulasi di dalam planetarium. 

Kalender kursus tahunan akan diedarkan di sekolah-sekolah, institusi pengajian tinggi 
dan agensi kerajaan. 

4.1.2 Kelab Falak 

Bagi menggalakkan perkembangan ilmu falak tumpuan diberikan kepada sekolah- 
sekolah. Sehubungan dengan itu Jabatan Mufti Negeri Melaka dengan kerjasama Jabatan 

Pelajaran Negeri Melaka telah menggalakan penubuhan Kelab atau persatuan Falak / 


astronomi / Sains Angkasa di sekolah-sekolah di seluruh negeri Melaka. Untuk tujuan 
tersebut seminar dan bengkel telah dan akan dilaksanakan. Di antaranya satu Seminar 
Astronomi telah diadakan pada tahun 2002 untuk semua sekolah-sekolah menengah di 
Melaka telah menghadiri seminar tersebut. Hasil dari seminar tersebut beberapa buah 
sekolah telah pun menubuhkan kelab falak / astronomi di sekolah mereka dan diharapkan 
lebih banyak lagi sekolah yang akan berbuat demikian agar aktiviti-aktiviti falak / 
astronomi dapat berkembang di sekolah-sekolah. 

Bagi membantu guru-guru dan pelajar-pelajar mengendalikan aktiviti-aktiviti falak di 
sekolah satu cadangan panduan mengendalikan aktivti kelab falak atau astronomi akan 
disediakan. Sehubungan dengan itu satu bengkel untuk guru-guru penasihat Kelab Falak 
dirancangkan akan diadakan bagi membincangkan kaedah dan pendekatan pelaksanaan 
aktviti Kelab falak di sekolah. Aktiviti yang boleh dilaksanakan bercorak teori dan amali 
diantaranya : Pengenalan kepada Falak, waktu dan masa, waktu solat, taqwim, kaedah 
cerapan. Bulan dan Matahari, Buruj dan bintang, aplikasi falak dalam kehidupan. 

Kelab yang telah ditubuhkan akan dimaklumkan dan dijemput untuk turut serta dalam 
aktiviti yang dijalankan oleh Kompleks Falak AL-Khawarizmi dari masa kesemasa. 
Kelab berkenaan juga digalakkan untuk membangunkan laman web falak masing-masing 
dan diberi ruang untuk dipautkan ke laman web Balai Cerap Al-Khawarizmi . 

Disamping itu Persatuan Falak Syarie Negeri Melaka turut memainkan peranan dengan 
memberikan kerjasama membantu perjalanan kelab falak / astronomi di sekolah-sekolah. 

4.1.3 Bengkel 


Bengkel bertujuan memberi bimbingan dan membina kemahiran asas bagi melaksanakan 
aktiviti, projek dan eksperimen falak / astronomi. 

Tempoh bengkel di antara 1 hingga 3 hari dengan bilangan peserta 20 - 40 orang. 


Di antara bengkel yang telah dan akan dilaksanakan ialah 

> Bengkel penubuhan kelab / persatuan Falak di sekolah 

> Bengkel teleskop 

'r Bengkel teknik cerapan langit 

> Bengkel eksperimen-eksperimen astronomi 


4.1.4 Seminar 

Bertujuan mengujudkan satu ruang atau forum bagi ahli-ahli falak / astronomi berbincang 
dan bertukar-tukar pandangan serta membentangkan aktiviti atau hasil kajian yang 
mereka lakukan. 

Seminar yang dirancangkan meliputi peringkat negeri, kebangsaan dan antarabangsa 
mengikut keperluan dan kesesuaian. 

Bagi tahun 2002 satu seminar peringkat kebangsaan telah diadakan iaitu Seminar 
Penghayatan ilmu falak. Sebanyak tujuh kertas kerja telah dibentangkan di dalam 

seminar tersebut. Tahun 2005 Seminar penghayatan Ilmu Falak siri ke2 dengan lima 
kertas kerja telah dibentangkan dengan tema " Peranan Balai cerap dalam memertabatkan 
ilmu Falak". Satu Seminar falak pada peringkat rantau negara-negara ASEAN dirancang 
akan diadakan pada masa akan datang. Negara-negara yang dijangka terlibat termasuk 
Malaysia, Indonesia, Singapura, Brunei Darusalam dan Thailand. Beberapa kertas kerja 
dijangka akan dibentangkan pada seminar tersebut. 

4.1.5 Pameran 

Pameran yang berkaitan dangan falak / astronomi akan diadakan dari masa ke semasa 
bagi memberi pendedahan dan menarik minat orang awam mengenai kepentingan ilmu 
ini. 

Pameran tersebut diadakan seperti di sekolah-sekolah, institusi pengajian tinggi, ekspo 
pendidikan, seminar dan tempat tumpuan awam. 

4.1.6 Laman web 

Satu laman web Kompleks Falak Al-Khawarizmi dibangunkan bagi menarik minat 
masyarakat yang lebih luas lagi tanpa sempadan waktu dan geografi. Laman ini 
dibangunkan dengan maklumat-maklumat dan perkembangan mengenai ilmu falak / 
astronomi dan aktiviti-aktiviti yang dijalankan oleh Kompleks Falak Al-Khawarizmi. 
Dengan cara ini dapat dilakukan perkongsian dan penyebaran maklumat yang lebih luas. 

4.1.7 Pertandingan Falak 


Bagi tujuan membantu meningkatkan penghayatan ilmu falak dikalangan pelajar -pelajar 
beberapa bentuk pertandingan berkaitan falak dirancang dan diantara pertandingan falak 
yang telah dilaksanakan ialah; 

i. Kuiz falak secara online 

ii. Rekacipta laman web falak. 

iii. Pertandingan teknologi pelancaran roket. 

Setakat ini pertandingan kuiz falak online dan rekacipta laman web falak merupakan 
acara tahunan dan telah memasu kk i tahun ketiga sejak dari tahun 2004 ia diadakan. 
Pertandingan ini dijalankan di kalangan sekolah-sekolah menengah seluruh negeri 
Melaka dengan kerjasama Universiti Mutimedia dan Jabatan Pelajaran Melaka. 

4..1.8 Pusat Perkhidmatan Kursus dan latihan 

Selain dari menyediakan aktiviti atau program seperti yang dinyatakan di atas Kompleks 
Falak Al-Khawarizmi juga menyediakan kemudahan tempat kursus dan latihan kepada 
pihak luar seperti agensi dan jabatan Kerajaan, sekolah, Kolej, IPTA dan lain-lain. Selain 
dari menyediakan kemudahan tempat latihan, kemudahan tempat penginapan juga 
disediakan jika diperlukan pihak penganjur. Terdapat tiga pihak tempat penginapan yang 
disediakan iaitu pakej hostel, sebilik dua orang dan pakej apartment. Kompleks Falak 
Al-Khawarizmi juga menyediakan pakej untuk peserta kursus atau latihan dengan aktiviti 
falak seperti cerapan objek langit , tayangan planetarium atau movie 3D. 

4.2 


Penyelidikan 


Tumpuan penyelidikan terhadap aspek falak yang berkaitan dengan ibadat dan kajian 
umum seperti pengimejan CCD, fotometri, astrometri dan spektoskopi. Balai cerap ini 
juga menyediakan kemudahan bagi penyelidik-penyelidik dari universiti tempatan untuk 
melakukan kajian. Terdapat dua buah balai cerap yang terdapat di kompleks falak, 
pertama, balai cerap yang sedia ada dilengkapi dengan teleskop Ritchey - Chretein 16 
inci, f/9 dan teleskop pembias Takahasi 5"FS128 serta kamera CCD SBIG 10XME serta 
mount robotik, paramountME. Manakala balai cerap kedua yang akan dibina di pusat 
latihan merupakan sebuah balai cerap robotik dengan kubah berdiameter 7 meter yang 
dilengkapi dengan teleskop Ritchey-Chretien 24 " (0.6 lm) f/8 dilengkapi dengan CCD 
kamera, photometer dan spektrometer. Teleskop ini boleh dikawal menerusi internet, 
pencerap atau penyelidik boleh melakukan cerapan dari mana-mana tempat tanpa perlu 
hadir di balai cerap. Sistem balai cerap robotik mengintegrasi dan mengawal secara 
automatik semua peralatan yang terlibat di dalam melakukan cerapan seperti sistem 
teleskop, kamera CCD, kubah dan peralatan aksesori. Peralatan yang diintegrasi dengan 
sistem robotik ialah teleskop utama, teleskop pencari, pengesan cuaca, kubah, kamera 
CCD, pemfokusan, spektograf dan aksesori teleskop. 

Di antara kajian yang sedang dilakukan di balaicerap ini ialah kenampakan awal hilal 
bulanan dan kecerahan ufuk langit serta pengimejan CCD. 

Kajian kenampakan awal bulan hijrah dilakukan setiap bulan sejak dari awal penubuhan 
Balai Cerap ini pada tahun 2003 bertujuan untuk mengumpul data-data kenampakan hilal 

dan dilakukan pada setiap hujung bulan hijrah dengan menggunakan peralatan teleskop 


dan teodolit. 

Kajian kecerahan ufuk langit bertujuan untuk mengkaji faktor-faktor kecerahan ufuk 
barat. Data-data kecerahan ufuk langit direkodkan dan dikumpulkan pada setiap hari. 
Kajian ini dilakukan dengan menggunakan kemudahan kamera berkanta zoom dengan 
22 x optikal dan 100x digital dengan pemonitoran 24 jam. 

Kajian pengimejan CCD bertujuan untuk mengkaji faktor-faktor yang mempengaruhi 
kualiti imej jasad samawi yang jauh ( deep sky objects) dengan menggunakan kamera 
CCD astronomi. 

4.3 Pelancongan 

Sektor pelancongan adalah salah satu produk utama negeri Melaka. Ia boleh memberikan 
satu ruang yang boleh digunakan untuk meyibarkan maklumat dan menarik minat orang 
ramai mengenai ilmu falak atau astronomi. Satu perancangan akan dibuat dengan agensi 
pelancongan bagi memasukkan aktiviti astronomi sebagai satu daya tarikan pelancong. 
Diantara yang dirancang ialah tayangan planetarium dan 3D yang berkaitan dengan 
astronomi atau dokumentari sains atau fiksyen sains. Selain dari itu cerapan langit bagi 
menyaksikan fenomena langit tertentu seperti permukaan matahari, transit zuhrah, 
kemunculan komet, gerhana bulan atau matahari, hujan meteor, dan sebagainya. 

Penutup 


Diharapkan agar Kompleks Falak Al-Khawarizmi dapat memainkan peranan yang 
penting terutamanya dari segi pendidikan dan penyelidikan untuk memperkembangkan 
ilmu falak / astronomi ke tengah masyarakat. 

Dengan perancangan yang dibuat diharapkan agar dapat menyumbang ke arah 
pembangunan dan perkembangan ilmu falak / astronomi di negara ini. Usaha murni 
seperti ini dapat bergerak dengan lancar sekiranya mendapat sambutan dan kerjasama 
dari pihak -pihak yang lain di samping pihak Kompleks Falak Al-Khawarizmi juga 
bersedia untuk memberikan kerjasama dengan mana-mana pihak demi untuk menjayakan 
usaha yang murni ini. 

